Nõukogu määrus (EÜ, Euratom) nr 2181/2003,

8. detsember 2003,

millega kehtestatakse personalieeskirjade üleminekumeetmed, eelkõige töötasude ja pensionide osas

EUROOPA LIIDU NÕUKOGU,

võttes arvesse Euroopa Ühenduse asutamislepingut, eelkõige selle artiklit 283,

võttes arvesse Euroopa ühenduste privileegide ja immuniteetide protokolli,

võttes arvesse ettepanekut, mille komisjon esitas pärast personalieeskirjade komitee arvamuse saamist,

võttes arvesse Euroopa Parlamendi arvamust, [1]

võttes arvesse Euroopa Kohtu arvamust, [2]

võttes arvesse Euroopa Kontrollikoja arvamust [3]

ning arvestades järgmist:

(1) Euroopa ühenduste ametnike personalieeskirjad ning muude teenistujate teenistustingimused võeti algselt vastu 1962. aastal. Nende praeguste versioonide ajakohastamine on viinud teatud reformimeetmete vajaduseni: iga-aastane palgaastmestiku korrigeerimine praeguse korra põhjal, uus erimaks ja uus pensioni sissemaksete määr, mis hakkavad üleminekumeetmetena kehtima 1. jaanuarist 2004, kusjuures läbivaadatud määrus, millega muudetakse personalieeskirju, jõustub 1. mail 2004.

(2) Nõukogu võttis 19. mail 2003 vastu suunised ja kinnitas 29. septembril 2003 aruande, mille esitas nõukogu 23. juuni 1981. aasta otsusega moodustatud nõuandekomitee.

(3) Uus erimaks võetakse kasutusele sotsiaalpoliitika kulude, parenenud töötingimuste ja Euroopa koolide tõttu.

(4) Personalieeskirjade artikli 83 lõige 4 sätestab pensioni sissemaksete uue määra, kui pensioniskeemi kindlustusarvutuslik hinnang osutab, et ametnike sissemaksetest ei piisa pensioni väljamaksetest ühe kolmandiku maksmiseks. Selline hinnang on osutanud, et praegustest sissemaksetest ei piisa pensioni väljamaksetest ühe kolmandiku maksmiseks.

(5) Vastavalt personalieeskirjade artiklile 65 vaatab nõukogu ühenduste ametnike ja muude teenistujate töötasu kord aastas üle ning vajadusel korrigeerib seda. Vastavalt nõukogu poolt vastu võetud ettepanekule korrigeeritakse palgaastmestikku praeguse korra põhjal. Selleks pikendatakse vastavalt personalieeskirjade XI lisa kehtivust, mis mille kehtivus lõppes 30. juunil 2003,

ON VASTU VÕTNUD KÄESOLEVA MÄÄRUSE:

Artikkel 1

Personalieeskirjade artikli 66a lõiked 1–5 asendatakse järgmise tekstiga:

"1. Mööndusena määruse (EMÜ, Euratom, ESTÜ) nr 260/68 [4] artikli 3 lõikest 1 kohaldatakse alates 1. jaanuarist 2004 ühenduste töötajatele makstava töötasu osas erimaksuks nimetatud ajutist meedet.

2. Lõikes 3 nimetatud lähtesumma suhtes kohaldatava erimaksu suurus on 2,5 %.

3. a) Erimaksu lähtesumma on antud ametijärgu ja palgaastme põhipalk, millest arvutatakse töötasu ja millest on tehtud järgmised vähendused:

- sotsiaalkindlustusmaks ja pensionimaksed ning maksud, mida sama palgaastme ja -järgu ametnik, kellel ei ole ülalpeetavaid VII lisa artikli 2 tähenduses, peab maksma enne erimaksu tasumist, ning

- summa, mis võrdub ametijärgu D4 palgaastme 1 ametniku põhipalgaga.

b) erimaksu maksubaasi määramiseks kasutavad komponendid väljendatakse eurodes ja nende suhtes kohaldatakse paranduskoefitsienti 100.

4. Erimaks peetakse kinni kord kuus tehtavatelt väljamaksetelt; erimaksust laekuv raha kantakse tuluna Euroopa ühenduste üldeelarvesse."

Artikkel 2

Alates 1. jaanuarist 2004 on personalieeskirjade artikli 83 lõikes 2 toodud sissemakse suurus 9,25 %. Suurimad sissemaksed on Euroopa ühenduste ametnike personalieeskirjade ning muude teenistujate teenistustingimuste artikli 42 järgi 18,5 %.

Artikkel 3

1. Personalieeskirjade artikli 15 lõikes 1 asendatakse kuupäev 30. juuni 2003 kuupäevaga 30. juuni 2004.

2. Mööndusena personalieeskirjade XI lisa artikli 3 lõikest 1 hakkab personalieeskirjade artikli 65 lõikes 1 sätestatud töötasu parandus 2003. aasta osas kehtima 1. jaanuarist 2004.

3. Personalieeskirjade XI lisas sätestatud tegurite alusel on selle paranduse suurus 3,4 %.

Artikkel 4

Käesolev määrus jõustub selle avaldamise päeval Euroopa Liidu Teatajas.

Seda kohaldatakse 8. detsembrist 2003 kuni kuupäevani, mil jõustub nõukogu määrus, mis muudab Euroopa ühenduste ametnike personalieeskirju ning muude teenistujate teenistustingimusi, mille eelnõu esitas komisjon 18. novembril 2003, kuid hiljemalt kuni 30. juunini 2004.

Käesolev määrus on tervikuna siduv ja vahetult kohaldatav kõikides liikmesriikides.

Brüssel, 8. detsember 2003

Nõukogu nimel

eesistuja

F. Frattini

[1] Arvamus on esitatud 4. detsembril 2003. aastal (Euroopa Liidu Teatajas seni avaldamata).

[2] Arvamus on esitatud 5. novembril 2003. aastal (Euroopa Liidu Teatajas seni avaldamata).

[3] Arvamus on esitatud 27. novembril 2003 (Euroopa Liidu Teatajas seni avaldamata).

[4] EÜT L 56, 4.3.1968, lk 8. Määrust on viimati muudetud määrusega (EÜ, Euratom) nr 1750/2002 (EÜT L 264, 2.10.2002, lk 15).

--------------------------------------------------